།།དཔལ་རྡོ་རྗེ་འཇིགས་བྱེད་ཀྱི་ཞི་རྒྱས་ཀྱི་སྦྱིན་སྲེག་གི་ཆོ་ག་བཞུགས་སོ།།༄༅།།དཔལ་རྡོ་རྗེ་འཇིགས་བྱེད་ཀྱི་ཞི་བ་དང་རྒྱས་པའི་སྦྱིན་སྲེག་གི་ཆོ་ག།ལག་ཏུ་བླང་བའི་རིམ་པ་འབའ་ཞིག་མདོར་བསྡུས་པར་བརྗོད་པ།རྫེ་བཙུན་བླ་མ་རྡོ་རྗེ་འཆང་དང་དབྱེར་མ་མཆིས་པའི་ཞབས་ལ་གུས་པས་ཕྱག་འཚལ་ལོ།།བདེ་སྟོང་མཆོག་གི་ཡེ་ཤེས་མེ་ལྕེ་ཡིས།།འཁྲུལ་བའི་བུད་ཤིང་མ་ལུས་བསྲེག་མཛད་པ།།སྔོན་མེད་ངེས་དོན་མཆོག་གི་སྦྱིན་སྲེག་མཁན།།རྗེ་བཙུན་བླ་མའི་ཞབས་ལ་ཕྱག་འཚལ་ལོ།།དེ་ཡང་ཐོག་མར་ཞི་བའི་ཆོ་ག་བརྗོད་ནས།དེའི་འོག་ཏུ་རྒྱས་པའི་ཁྱད་པར་བྱའོ།།དེ་ལ་རེ་ཤིག་སྔར་སའི་ཆོ་ག་མ་བྱས་པའི་གཞིར་སྔོན་དུ་ས་སྦྱང་བ་དགོས་པས།ཉི་མ་བཟང་པོ་ལ་རང་གི་ས་ལྷའི་རྣལ་འབྱོར་རྒྱས་པར་བསྒོམས་ནས།ས་སྦྱང་རྒྱས་པར་བྱ་བའམ།དེ་ཙམ་མ་གྲུབ་ན་དཀྱིལ་ཆོག་གི་ལྷན་ཐབས་སུ་བརྗོད་པ་ལྟར།རྡོ་རྗེ་འཇིགས་བྱེད་ཆོ་ག་གསུམ་བསྐྱེད་ཙམ་ཞིག་བྱས་ཏེ།ལག་པ་གཡས་པ་རྡོ་རྗེ་དང་བཅས་པ་ས་ལ་བཞག་ནས་ཨོཾ་ཨཱཿཧཱུཾ་དང་།ཨོཾ་ཧ་ན་ཧ་ན་ཀྲོ་དྷ་ཧཱུཾ་ཕཊ།ཅེས་བརྗོད་ནས།རྡོ་རྗེ་ཁྲོ་བོས་བགེགས་རྣམས་བཅོམ་ཞིང་།རྡོ་རྗེ་གསུམ་གྱིས་སའི་ཉེས་སྐྱོན་ཐམས་ཅད་སྦྱངས་པར་གྱུར་པར་བསམས།ཡང་ན་རང་གི་ལྷའི་སྔགས་བརྒྱ་རྩ་བརྒྱད་བརྗོད་པས་ཀྱང་རུང་སྟེ།དེ་འདྲ་བའི་ཀུན་རྫོབ་ཀྱི་དག་པ་དང་།སའི་སྐྱོན་ཐམས་ཅད་རང་བཞིན་གྱིས་གྲུབ་པའི་སྟོང་པར་བསྒོམས་པ་དོན་དམ་པའི་སྦྱང་བ་བྱས་ནས།ས་གཞི་རང་བཞིན་གྱིས་དཀར་བའམ།ས་དཀར་སོགས་བྱུགས་པས་དཀར་པོར་བྱས་ལ།བརྐོས་པའི་ཐབ་བྱེད་ན་ལྟོ་འཕྱེ་བརྟག་པའི་མཆན་ཁུང་ནས་ཐོག་མར་བརྐོས་ཏེ།དབྱིབས་ཟླུམ་པོ་ཟབས་སུ་ཁྲུ་ཕྱེད།རྒྱར་ཁྲུ་གང་དེའི་མུ་རན་ཞེང་སོར་བཞི་པས་བསྐོར་བ།དེའི་མཚམས་ནས་སྟེང་དུ་དཔངས་སོར་བཞི་ཞེང་དུའང་སོར་བཞི་པའི་ཁ་ཁྱེར་པགས་ཀྱིས་ནང་དུ་གཞོལ་བ།ཐབ་ཀྱི་རྩ་བར་ཕྱོགས་བཞིའི་ཐད་སོར་གཉིས་དེའི་ཕྱིར་ལ་སོང་བའི་སྟེགས་བུ་གྲུ་བཞི་པ་བྱ་ཞིང་།བྲི་བ་ཡིན་ན་ཐོག་མར་དབུས་བཙལ་ནས་ཚངས་ཟུར་གྱི་ཐིག་བཏབ་སྟེ།དེ་ནས་ཐིག་སྐུད་ཁྲུ་ཕྱེད་པ་ཞིག་གིས་དབུས་ནས་ཟླུམ་པོར་བསྐོར་བར་བྱའོ།།དེ་ནས་ཐིག་སྐུད་ཁྲུ་ཕྱེད་པ་དེ་ལ་སོར་བཞི་བསྣན་ནས་དབུས་ནས་ཟླུམ་པོར་བསྐོར་བར་བྱའོ།།དེའི་ཡང་སྟེང་དུ་སོར་བཞི་བསྣན་ནས་སླར་ཡང་དབུས་ནས་ཟླུམ་པོར་བསྐོར་བར་བྱའོ།།དེ་ནས་ཚངས་ཐིག་སྟེང་ནས་སོར་གཉིས་གཉིས་ཕྱིར་གཞལ་བའི་མཚམས་སུ་བྱ་རྗེས་བཙལ་སྟེ།ཟུར་ཐིག་ནས་ཟུར་ཐིག་གི་བར་ལ་ཐིག་སྐུད་བརྐྱངས་ནས་གྲུ་བཞིར་བཏབ་པར་བྱའོ།།དེ་ནས་བྲིས་པ་དང་།བརྐོས་པ་དང་།བརྩིགས་པའི་ཐབས་གང་ཡིན་ཀྱང་།ཁ་ཁྱེར་ལ་རྡོ་རྗེའམ།འཁོར་ལོའི་ཕྲེང་བས་བསྐོར་བར་བྱ་ཞིང་།ཕྱིའི་གྲུ་བཞི་པའི་ཟུར་བཞིར་ཟླ་བ་ཕྱེད་པའི་སྟེང་དུ་རྡོ་རྗེ་རྩེ་གསུམ་པ་ཕྱེད་པས་མཚན་པ་དང་།ཐབ་ཀྱི་དབུས་སུ་པདྨ་དཀར་པོ་འདབ་མ་བརྒྱད་པའི་ལྟེ་བར་རྡོ་རྗེ་རྩེ་ལྔ་པ་སྲིད་དུ་སོར་བརྒྱད་པ་དཔངས་སུ་སོར་གཅིག་པ་བྱའོ།།དེ་ནས་བྲིས་པ་ཡིན་ན་ཟླུམ་ཐིག་ནང་མའི་སྟེང་ནས་བུད་ཤིང་སྐམ་པོ་སྲོག་ཆགས་མེད་ཅིང་།དྲི་མི་ཞིམ་པ་མེད་པས་ཟླུམ་པོར་བརྩིགས་ཏེ།ཐབ་ཁུང་ངམ་བུད་ཤིང་གི་རྩིག་པ་ལས་དཀར་པོ་བྱུག་ཅིང་།ཕྱི་རོལ་ཏུ་བའི་ལྕི་བ་དང་བདུད་རྩི་དཀར་པོ་དང་ལྡན་པའི་དྲི་དཀར་པོས་བྱུགས་ལ།མེ་ཏོག་དཀར་པོ་སིལ་མ་བཀྲམ་པར་བྱའོ།།དེ་ནས་ཆུ་བཞི་དང་།བཟེད་ཞལ་གསུམ་དང་།བསང་གཏོར་གྱི་ཀུ་ཤའི་ཆུན་པོ་དང་བཅས་པ་མཉྫི་ལ་སོགས་པའི་སྟེང་དུ་གཡོན་དུ་དགོད་པར་བྱ་ཞིང་།བསང་ཆུའམ་ལས་བུམ་ཡང་གཡོན་དུ་དགོད།གཡས་སུ་ཐོག་མར་བསྲེག་རྫས་རྣམས་འབུལ་བའི་རིམ་པ་བཞིན་བསྒྲིགས།དེའི་ནང་རོལ་ཏུ་འཇིག་རྟེན་པའི་མེ་ལྷའི་མཆོད་རྫས་རྣམས་རིམ་པ་བཞིན་བཀོད་པའི་མཐར་འཇིག་རྟེན་པའི་མེ་ལྷའི་གཏོར་མ་ཡང་བཤམས།དེའི་ནང་རོལ་ཏུ་འཇིག་རྟེན་ལས་འདས་པ་ལ་འབུལ་བའི་མཆོད་རྫས།ཆུ་བཞི་མ་གཏོགས་པ་རྣམས་རིམ་པ་བཞིན་བཀོད།མར་ཁུ་དང་།དགང་བླུགས་དང་།རྡོ་རྗེ་དྲིལ་བུ་མདུན་དུ་བཞག།ནང་མཆོད་ཡང་མདུན་དུ་བཞག།མེ་གསོ་བའི་ཆས་དང་།ཐབ་ཀྱི་ཁ་ཁྱེར་ལ་དགོད་རྒྱུའི་ཀུ་ཤ་ཡང་སྟ་གོན་བྱས་ལ།རྫས་ཐམས་ཅད་ལ་བདུད་རྩི་རིལ་བུ་བཏབ་པའི་ནང་མཆོད་ཀྱིས་བྲན་པར་བྱའོ།།གྲུབ་ན།སློབ་དཔོན་དང་།མཆོད་ཡོན་དང་།གཟར་བུ་ལ་སོགས་པའི་གདན་ཡང་ཐབ་ཁུང་དང་འདྲ་བའམ།པདྨ་དཀར་པོ་འདབ་མ་བརྒྱད་པ་ཙམ་ཡང་བྱའོ།།དེ་ལྟར་ཆོ་གའི་ཡན་ལག་རྣམས་ཚོགས་པ་བྱས་ཏེ།སྒྲུབ་མཆོད་ལ་སོགས་པའམ་སྐབས་གཞན་ཡང་རུང་སྟེ།སྔར་སྒྲུབ་ཐབས་བསྒོམས་པའི་ཆོ་གའི་རྒྱུན་ཡིན་ན་དེས་ཆོག།དེ་མིན་ན་སྒྲུབ་ཐབས་མཆོད་བསྟོད་བདུད་རྩི་མྱང་བ་དང་བཅས་པ་རྫོགས་པར་བསྒོམས་ཏེ།འཇམ་ཞིང་བདེ་བའི་སྟན་ལ་པདྨའི་འདུག་སྟངས་ཀྱིས་ཁ་ཤར་དུ་ཕྱོགས་པས་འདུག་སྟེ་བསང་ཆུ་དང་།ནང་མཆོད་བསྒྲུབ་ཅིང་བྱིན་གྱིས་བརླབས།ལས་བུམ་ཡོད་ན་བསང་ཆུ་བསྒྲུབ་མི་དགོས།བསང་ཆུ་བསྒྲུབ་པ་ནི།ལས་སྔགས་ཉི་ཤུ་རྩ་གཅིག།སྤོས་རེང་འཛིན་པས་སོ།།ཞལ་ཤེས་ཡིན།དེ་ནས་སྨྲ་བ་གཞན་བཅད་དེ།རྡོ་རྗེ་ནི་ཐབས་དང་དྲིལ་བུ་ནི་ཤེས་རབ་དང་།དེ་གཉིས་ཀའང་དོན་དམ་པའི་བྱང་ཆུབ་ཀྱི་སེམས་ཀྱི་རང་བཞིན་ནོ།།སྙམ་དུ་བསམས་ལ།ཨོཾ་སརྦ་ཏ་ཐཱ་ག་ཏཱ་སིདྡྷི་བཛྲ་ས་མ་ཡེ་ཏི་ཥྠ་ཨེ་ཥ་སྟྭཾ་དྷ་ར་ཡ་མི་ཧི་ཧི་ཧི་ཧི་ཧི་ཧཱུཾ་ཧཱུཾ་ཧཱུཾ་ཕཊ་སྭཱཧཱ།ཞེས་བརྗོད་དེ་ལག་པ་གཡས་པའི་མཐེ་བོང་དང་མིང་མེད་ཀྱིས་རྡོ་རྗེ་ཐུགས་ཁར་བཟུང་།ཨོཾ་བཛྲ་གྷནྜ་ཧཱུཾ།ཞེས་བརྗོད་དེ་ལག་པ་གཡོན་པའི་མཐེ་བོང་དང་མིང་མེད་ཀྱིས་དྲིལ་བུ་གཡོན་གྱི་དཀུར་ཁ་གྱེན་ལ་བསྟན་ཏེ་བཟུང་།རྡོ་རྗེ་སེམས་པ་ལ་སོགས་པ་རྣམས་མཉེས་པར་བྱའོ།།སྙམ་དུ་བསམས་ལ།ཧཱུཾ་སེམས་ཅན་རྨོངས་དང་བྲལ་བ་ཡི།།རྡོ་རྗེ་གསོར་བ་མཛད་པ་ཡིས།།རྣམ་ཐར་ཆོས་ཀྱི་བྱ་བ་སྟེ།།སྤྲོ་དང་བཅས་པས་རྡོ་རྗེ་བཟུང་།།ཧཱུཾ་ཧཱུཾ་ཧཱུཾ་ཧོ་ཧོ་ཧོ།ཞེས་བརྗོད་ཅིང་རྡོ་རྗེ་གསོར་བར་བྱའོ།།དེ་ནས་རྡོ་རྗེ་གཡས་པའི་དཀུར་བཟུང་ལ།ཨོཾ་དྷརྨཱ་ར་ཎི་ཏ།པྲ་ར་ནི་ཏ།སཾ་པྲ་དེ་ཎི་ཏ།སརྦ་བུདྡྷ་ཀྵེ་ཏྲ་པྲ་ཙ་ལི་ནི་པྲཛྙཱ་པ་ར་མི་ཏྟ་ན་དཱ་སྭ་བྷཱ་ཝེ་བཛྲ་སཏྭ་ཧྲི་ད་ཡ་སན་ཏོ་ཥ་ནི་ཧཱུཾ་ཧཱུཾ་ཧཱུཾ་ཧོ་ཧོ་ཧོ་སྭཱཧཱ།ཞེས་བརྗོད་ཅིང་དྲིལ་བུའི་ནང་གི་ཕྱོགས་བརྒྱད་དུ་ལྕེ་བསྐྱོད་པས་དཀྲོལ་བར་བྱའོ།།འདི་ནས་སྦྱིན་སྲེག་མ་ཚར་གྱི་བར་དུ་ལག་པ་རྡོ་རྗེ་དྲིལ་བུ་དང་མ་བྲལ་བར་བྱས་ལ།ཨོཾ་ཧྲཱིཿཥྚྲཱིཿཝི་ཀྲྀ་ཏཱ་ན་ན་ཧཱུཾ་ཕཊ།ཞེས་བརྗོད་དེ་ལག་པ་གཡས་པས་ཁ་རྒྱན་ནམ་ཀུ་ཤའི་རྩེ་མོས།ལས་བུམ་མམ་བསང་ཆུ་ནས་ཆུ་བླངས་ཏེ།ཐབ་དང་མཆོད་རྫས་སོགས་དང་རང་ལའང་།རང་གི་གཡོན་ངོས་ནས་བརྩམ་སྟེ་གཡས་བསྐོར་དུ་བསང་གཏོར་བྱ་ཞིང་།ལག་པ་གཡོན་པའི་མཐེབ་སྲིབ་གྱིས་ནང་མཆོད་བླངས་ནས་ཀྱང་དེ་བཞིན་དུ་བསང་གཏོར་བྱའོ།།དེ་ནས་སླར་ཡང་མེ་ལྷའི་མཆོད་རྫས་རྣམས་ལ་ནང་མཆོད་གཏོར་ལ།ཨོཾ་ཧྲཱིཿཥྚྲཱིཿཝི་ཀྲྀ་ཏཱ་ན་ན་ཧཱུཾ་ཕཊ།ཨོཾ་ཤཱུ་ནྱ་ཏཱ་ཛྙཱ་ན་བཛྲོ་སྭ་བྷ་ཝ་ཨཏྨ་ཀོ྅ཧཾ།སྟོང་པ་ཉིད་དུ་གྱུར།སྟོང་པའི་ངང་ལས་ཨ་ལས་བྱུང་བའི་ཐོད་པ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ།ཧཱུཾ་ཧཱུཾ་ཞུ་བ་ལས་བྱུང་བའི་མཆོད་རྫས་རྣམས་རང་བཞིན་སྟོང་པ།རྣམ་པ་མཆོད་རྫས་བྱེད་ལས་དབང་པོ་དྲུག་གི་སྤྱོད་ཡུལ་དུ་ཟག་པ་མེད་པའི་བདེ་བ་ཁྱད་པར་ཅན་བསྐྱེད་པ་ནམ་མཁའ་དང་མཉམ་པར་གྱུར།ཨོཾ་ཨརྒྷཾ་ཨཱཿཧཱུཾ།ཨོཾ་པཱདྱཾ་ཨཱཿཧཱུཾ།ཨོཾ་ཨཱཉྕ་མ་ནཾ་ཨཱཿཧཱུཾ།ཨོཾ་པྲོཀྵ་ནཾཨཱཿཧཱུཾ།ཞེས་པའི་བར་ཆུ་བཞི་དང་།ཨོཾ་བཛྲ་པུཥྤེ་ཨཱཿཧཱུཾ།ཞེས་སོགས་ཀྱིས་མཆོད་རྫས་རྣམས་སྔགས་དང་ཕྱག་རྒྱས་བྱིན་གྱིས་བརླབས།དེ་ནས་ལག་པ་གཉིས་རྡོ་རྗེ་ཁུ་ཚུར་ལས་གུང་མོ་གཉིས་རྩེ་སྤྲད་དེ།སྲེག་རྫས་ཡམ་ཤིང་མར་ཁུ་དང་བཅས་པ་རྣམས་ལ་རེག་ཅིང་དཀྲུགས་པར་བསམས་ནས།ཨོཾ་ཨཱཿསྭཱཧཱ།ཡམ་ཤིང་།ཨོཾ་ཤྲཱི་སྭཱཧཱ།འབྲུ་རྣམས།ཨོཾ་ཀུ་རུ་ཀུ་རུ་སྭཱཧཱ།དེ་ལས་གཞན་པའི་རྫས་རྣམས་ཀྱི་མཚན་ཉིད་དང་མི་ལྡན་པའི་ཉེས་སྐྱོན་ཐམས་ཅད་སྦྱངས་ཤིང་དག་ནས་བདུད་རྩི་ལྔའི་ངོ་བོར་གྱུར་པར་བསམ།དེ་ནས་ཤིང་འོ་མ་ཅན་ལས་བྱུང་བའམ།གཙུབ་ཤིང་ལས་བྱུང་བའམ།མེ་ཐ་མལ་པའམ།དགོན་པའི་མེ་རྣམས་གང་རུང་བ།ཨོཾ་ཨཱཿཧཱུཾ།ཞེས་ལན་གསུམ་བརྗོད།སྣོད་དུ་བཞག་ལ་མར་གྱི་སྒྲོན་མེ་སྤར་ཞིང་ལས་སྔགས་བརྗོད་ལ།བསང་ཆུ་དང་ནང་མཆོད་ཀྱིས་མེ་དེ་ལ་གཡས་བསྐོར་དུ་ལན་གསུམ་གསུམ་བསང་ངོ་།།དེ་ནས་སྒྲོན་མེ་གཙང་ཞིང་ཤིན་ཏུ་སྐམ་པའི་རྩྭའི་ཆུན་པོ་དང་བཅས་པ་ཐབ་ཀྱི་ནང་དུ་བཅུག་ལ།ཨོཾ་བཛྲ་ཛྭ་ལ་ཛྭ་ལ་ཧཱུཾ།ཞེས་བརྗོད་ཅིང་མེ་གཟི་བརྗིད་བསྐྱེད།ཧཱུཾ་ཞེས་བརྗོད་ཅིང་རླུང་གཡབ་ཀྱིས་མེ་སྦར།ལས་སྔགས་ལན་བདུན་བརྗོད་ལ།མར་ཁུ་བླུགས་གཟར་བདུན་གྱིས་ཀྱང་མེ་བསོ།།དེ་ནས་ཀུ་ཤ་རྣམས་ལག་ཏུ་བཟུང་ལ།ཨོཾ་བཛྲ་ས་ཏྭ་ཨཱཿཞེས་ལན་བདུན་བརྗོད་ལ་ཀུ་ཤ་བྱིན་གྱིས་བརླབས།དེ་ནས།ཨོཾ་ཀུ་ཤ་འདི་ནི་གཙང་ཞིང་དགེ།ཚངས་པའི་ལྷ་རྣམས་དག་བྱེད་ཡིན།།དཀོན་མཆོག་གསུམ་པོ་མཉེས་བྱེད་པ།།ས་ལས་སྐྱེས་པའི་འདབ་མའི་སྙིང་།།བདག་གི་བགེགས་རྣམས་ཐམས་ཅད་ནི།།ཞི་དང་བཀྲ་ཤིས་མཛད་དུ་གསོལ།།ཞེས་བརྗོད་ནས་ཀུ་ཤ་སྔོ་ལྗང་དྲི་མ་མེད་པ་མ་གས་ཤིང་འདབ་མ་མ་གྲུགས་པ།ཧ་ཅང་ཡང་མི་རིང་བ་གཉིས་གཉིས་རྩེ་མོ་གཤིབས་པ་རང་གི་གཡོན་ངོས་ནས་བརྩམས་ཏེ།ཐབ་ཀྱི་ཁ་ཁྱེར་ལ་རང་ཁ་གང་ལ་བལྟ་བའི་ངོས་ཤར་དུ་བྱས་པའི་ལུགས་ཀྱི།རྩེ་མོ་ཤར་དང་།ལྷོ་དང་།ནུབ་དང།བྱང་དུ་བསྟན་ལ་སྔ་མའི་རྩེ་མོས།ཕྱི་མའི་རྩ་བ་ནོན་པར་དགྲམ་ཞིང་ཐབ་ཁུང་དུ་རྩེ་མོ་ཤར་དུ་བསྟན་པའི་ཀུ་ཤ།།བ་ལང་གི་རྣ་བ་ལྟ་བུ་ཧ་ཅང་མི་རིང་བས་གཡོག་གོ།ཀུ་ཤ་དགོད་ཚར་བ་དང་།རྡོ་རྗེ་དྲིལ་བུ་འཛིན་པའི་ལག་པ་ཐལ་མོ་སྦྱར་ནས།བཅོམ་ལྡན་འདས་རྡོ་རྗེ་སེམས་དཔའ་བགེགས་ཐམས་ཅད་ཞི་བ་དང་བཀྲ་ཤིས་པར་མཛད་དུ་གསོལ།ཞེས་གསོལ་བ་གདབ་སྟེ་དེ་དག་ནི་སྦྱོར་བའོ།།དངོས་གཞིའི་ཆོ་ག་ལ།ཐོག་མར་འཇིག་རྟེན་པའི་མེ་ལྷ་མཆོད་པ་ནི།བསང་ཆུས་ཐབ་བསངས་ཏེ།ཨོཾ་ཧྲཱིཿཥྚྲཱིཿཝི་ཀྲྀ་ཏཱ་ན་ན་ཧཱུཾ་ཕཊ།ཨོཾ་ཤཱུ་ནྱ་ཏཱ་ཛྙ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།ཐབ་སྟོང་པ་ཉིད་དུ་གྱུར།སྟོང་པའི་ངང་ལས་སྣ་ཚོགས་པདྨ་དང་ཟླ་བའི་སྟེང་དུ་སཾ་དང་རྡོ་རྗེ་ལས་རྡོ་རྗེ་འཛིན་པ་དཀར་པོ་དཀར་མཐིང་དམར་བའི་ཞལ་གསུམ་ཕྱག་དྲུག་གི་དང་པོ་གཉིས་ཀྱིས་རང་འདྲའི་ཡུམ་ལ་འཁྱུད་པ།གཡས་འོག་མ་གཉིས་རྡོ་རྗེ་དང་རལ་གྲི།གཡོན་འོག་མ་གཉིས་རིན་པོ་ཆེ་དང་པདྨ་འཛིན་པ་ཞུ་བ་ལས་བྱུང་བའི་ཡེ་ཤེས་ཀྱི་ཐབ་ཁ་དོག་དཀར་ཞིང་དབྱིབས་ཟླུམ་པ།མུ་རན་དང་ཁ་ཁྱེར་དང་བཅས་པ།ཁ་ཁྱེར་ལ་འཁོར་ལོའམ།རྡོ་རྗེ་ཕྲེང་བས་བསྐོར་བ་གྲྭ་བཞིར་ཟླ་ཕྱེད་རྡོ་རྗེས་མཚན་པ་དྭངས་ཤིང་ཐོགས་པ་མེད་པར་གྱུར་པའི་ནང་དུ་རཾ་ལས་སྐྱེས་པའི་མེ་གྲུ་གསུམ་གྱི་དབུས་སུ་སྣ་ཚོགས་པདྨ་དང་ཉི་མའི་ལྟེ་བར་རཾ་ལས་བགྲང་ཕྲེང་།དེ་ཡོངས་སུ་གྱུར་པ་ལས་མེ་ལྷ་སྐུ་མདོག་དཀར་པོ་དཀར་ནག་དམར་བའི་ཞལ་གསུམ་ཕྱག་དྲུག་པ།གཉུག་མར་གནས་པའི་རང་འོད་ཀྱི་རིག་མ་དང་གཉིས་སུ་མེད་པའི་སྐུ།ཕྱག་གཡས་ཀྱི་དང་པོ་ན་བགྲང་ཕྲེེང་།གཉིས་པས་མི་འཇིགས་པ་སྦྱིན་པ།གསུམ་པ་ན་གྲི་གུག།གཡོན་གྱི་དང་པོ་ན་དབྱུག་གུ་རྩེ་གསུམ་པ།གཉིས་པ་ན་སྤྱི་བླུགས།གསུམ་པ་ན་ཐོད་པ་བསྣམས་པ་རྣམ་སྣང་གི་དབུ་བརྒྱན་ཅན།སྨིན་མ་དང་རལ་པའི་ཚོགས་འབར་ཞིང་ལྟོ་བ་འཕྱང་བ།སྦོམ་ཞིང་ཐུང་ལ་གཟི་བརྗིད་ཆེ་བ་གཡོན་བརྐྱང་གིས་བཞུགས་པའི་ཐུགས་ཁར་མེ་གྲུ་གསུམ་རཾ་མམ།ཡང་ན།ཧཱུཾ་གིས་མཚན་པར་གྱུར།དམ་ཚིག་པའི་ཐུགས་ཁའི་ས་བོན་གྱི་འོད་ཟེར་ལས་སྤྲོས་པའི་ཁྲོ་བོ་འདོད་རྒྱལ་གྱིས་ཤར་ལྷོ་ནས་སྒོམ་པ་དང་འདྲ་བའི་མེ་ལྷ་དྲང་སྲོང་གི་འཁོར་གྱིས་བསྐོར་བ་སྤྱན་དྲངས་པར་བསམས་ལ་ལག་པ་གཡས་མི་འཇིགས་པ་སྦྱིན་པའི་ཕྱག་རྒྱས་མཐེ་བོང་གཡབ་ཅིང།ཨོཾ་ཚུར་བྱོན་ཚུར་བྱོན་འབྱུང་པོ་ཆེ།།ལྷ་ཡི་དྲང་སྲོང་བྲམ་ཟེ་མཆོག།བསྲེག་བླུགས་ཞལ་ཟས་བཞེས་སླད་དུ།།འདིར་ནི་ཡང་དག་གཉེན་པར་བརྗོད།།ཨོཾ་ཊཀྐི་ཧཱུཾ་ཛཿཐབ་ཀྱི་མེ་མཚམས་ཀྱི་ཁ་ཁྱེར་གྱི་ཀུ་ཤའི་གདན་ལ་བཞུགས་པར་གྱུར།ཨོཾ་ཧྲཱིཿཥྚྲཱིཿཝིི་ཀྲི་ཏཱ་ན་ན་ཧཱུཾ་ཕཊ།ཞེས་བརྗོད་ཅིང་བསང་ཆུ་གཏོར་ནས་ཕྱིར་འབྲང་གི་བགེགས་བསྐྲད།འོག་ནས་ད་ལྟ་ཉིད་དུ་འབྱུང་བ་ལྟར་ཆུ་བཞི་ཕུལ་ཏེ།ཨོཾ་བཛྲ་མུངྒ་ར་ཛཿཨོཾ་བཛྲ་དཎྚ་ཧཱུཾ།ཨོཾ་བཛྲ་པདྨ་བཾ།ཨོཾ་བཛྲ་ཁངྒ་ཧོཿདམ་ཚིག་པ་དང་གཉིས་སུ་མེད་པར་གྱུར།ཨོཾ་ཨཱཿཧྲཱིཿཔྲ་ཝཱ་ར་སད་ཀ་རཾ་པྲོ་ཀྵ་ཎཾ་པྲ་ཏཱི་ཙྪ་ཧཱུཾ་སྭཱཧཱ།ཞེས་པའི་ཀུ་ཤའི་ཆུན་པོས་ཞལ་བསིལ་གྱི་སྣོད་ནས་བཟེེད་ཞལ་དང་པོར་ལན་གསུམ་བསང་གཏོར་འབུལ་ལོ།།སྣོད་དེ་ཉིད་ནས་མཛུབ་མོས་མེ་ཏོག་བླངས་ཏེ་ཁུ་ཚུར་ཁ་འོག་ཏུ་བསྟན་ནས་མཐེའུ་ཆུང་ནས་རིམ་གྱིས་ཀྲོོལ་བའི་ཕྱག་རྒྱ་དང་སྔར་གྱི་པྲོ་ཀྵ་ནཾ་གྱི་གནས་སུ།ཨཱཉྫ་མ་ནཾ།ཞེས་བཅུག་ལ་བཟེད་ཞལ་དང་པོར་ཞལ་བསིལ་དང་།རྡོ་རྗེ་སྙིམ་པ་ཁ་ཕྱེ་བའི་ཕྱག་རྒྱ་དང་།ཨརྒྷཾ།ཞེས་སྦྱར་བའི་བཟེད་ཞལ་གཉིས་པར་མཆོད་ཡོན་དང་ཁུ་ཚུར་བཅངས་ཏེ་ཆུ་ནང་ནས་མེ་ཏོག་བླང་ནས་ལན་གསུམ་བསྐོར་ཏེ།ཁུ་ཚུར་ཁ་གྱེན་དུ་བསྟན་པའི་མཛུབ་མོ་ནས་རིམ་གྱིས་ཀྲོལ་བའི་ཕྱག་རྒྱ་དང་།པཱ་ཏྱཾ།ཞེས་སྦྱར་བའི་བཟེད་ཞལ་གསུམ་པར་ཞལ་བསིལ་དབུལ་ཞིང་།ཨོཾ་ཨགྣི་ཡེ་ཨཱ་དི་བྱ་ཨཱ་དི་བྱཱ་ཨཱ་བྷི་ཤ་ཨཱ་བྷི་ཤ་མཧཱ་ཤྲཱི་ཡེ་ཧ་བྱ་ཀཾ་བྱ་བཱ་ཧཱ་ནཱ་ཡ་པུཾ་ཤྤཾ་ཨཱཿཧཱུཾ།དེ་བཞིན་དུ་སྦྱར་ཏེ།བཱ་ཧཱ་ནཱ་ཡ་ཤཔྟ་ཨཱཿཧཱུཾ།ཨོཾ་ཨགྣེ་ཞེས་པ་ནས།བཱ་ཧ་ནཱ་ཡ་ཨོཾ་ཨཱཿཧཱུཾ།ཞེས་པས་ཉེར་སྤྱོད་ལྔ་དང་།ནང་མཆོད་དབུལ།དྲིལ་སྟབས་དང་བཅས་པས།ཨོཾ་འཇིག་རྟེན་དབང་ཕྱུག་ཚངས་དབང་མགོན་གྱི་སྲས།།མེ་ལྷའི་རྒྱལ་པོ་ཊཀྐིས་དབང་བསྐུར་བ།།ཤེས་རབ་མཆོག་གིས་ཉོན་མོངས་ཐམས་ཅད་བསྲེགས།།འཛིན་བྱེད་མེ་ལྷ་ཉིད་ལ་རྣམ་པར་འདུད།།ཚངས་པ་འཇིག་རྟེན་མགོན་གྱི་སྲས།།མེ་ལྷའི་རྒྱལ་པོ་དྲང་སྲོང་མཆོག།འབྱུང་པོ་ཡོངས་སུ་བསྐྱབ་པའི་ཕྱིར།།ཐུགས་རྗེའི་དབང་གིས་སྐུ་སྤྲུལ་པ།།རིག་སྔགས་གྲུབ་པའི་དྲང་སྲོང་ཚུལ།།ཉོན་མོངས་བསྲེགས་པའི་ཤེས་རབ་འོད།།བསྐལ་པའི་མེ